Title: Požiadavky pre uznanie zdrojov reprodukčného materiálu kategórie „testovaný“
Author: .
Last saved by: schwingerova
Company: MP SR

Príloha č. 4
k zákonu č. .../2004 Z. z.

Požiadavky pre uznanie zdrojov reprodukčného materiálu kategórie testovaný

1.	Všeobecné požiadavky
	   Zdroj reprodukčného materiálu musí spĺňať požiadavky podľa prílohy č. 2 alebo prílohy č. 3.
	Testy pre uznanie zdrojov reprodukčného materiálu pripravuje a vyhodnocuje výskumný ústav medzinárodne uznávaným postupom. Pri porovnávacích testoch je testovaný reprodukčný materiál porovnávaný s jedným alebo viacerými štandardami, schválenými ministerstvom, ktorými sú generatívne potomstvá uznaných porastov alebo výberových stromov, ramety uznaných klonov alebo multiklonálna varieta.

2.	Testované znaky
Testy musia byť koncipované tak, aby slúžili k vyhodnoteniu presne definovaných znakov;
Zvláštnu pozornosť je nutné venovať kritériám, ako je prispôsobenosť, rastová schopnosť, odolnosť voči škodlivým činiteľom. Hodnotia sa tiež osobitné znaky významné vo vzťahu k ekologickým podmienkam panujúcim na mieste testu.

3.	Dokumentácia
O mieste založenia testov sa musia viesť záznamy, ktoré popisujú stanovištné a klimatické podmienky, predchádzajúce užívanie, spôsob založenia porastu a jeho obhospodarovanie, škody spôsobené abiotickými/biotickými činiteľmi. Tieto záznamy sa poskytujú výskumnému ústavu. Vek materiálu a výsledky v čase uzavretia testu musí zaznamenať výskumný ústav.

4.	Spôsob vykonania testov
Každá vzorka reprodukčného materiálu musí byť, ak to dovoľuje druh sadbového materiálu, vysiata, vysadená a vypestovaná rovnakým spôsobom.
Každý pokus sa musí založiť podľa uznaného štatistického princípu použitím dostatočného počtu stromov tak, aby bolo možné posúdiť individuálne znaky každého z testovaných komponentov.

5.	Vyhodnotenie a platnosť výsledkov 
Výsledky pokusov sa vyhodnotia použitím medzinárodne uznaného štatistického postupu; výsledky testovania sa vyhodnotia samostatne pre každý z testovaných znakov.
Popis použitej pokusnej metódy a vyhodnotenie výsledkov testov budú verejne prístupné.^)

^)   Zákon č. 211/2000 Z.z. o slobodnom prístupe k informáciám a o zmene a doplnení niektorých zákonov          (zákon o slobode informácií).

Výskumný ústav určí oblasti pravdepodobnej prispôsobenosti testovaného materiálu a prípadne tiež ku znakom, ktoré znižujú jeho pestovnú hodnotu.
Zdroj nemôže byť uznaný pre produkciu reprodukčného materiálu kategórie testovaný, ak pokusy preukážu, že sa na testovanom reprodukčnom materiáli sa neprejavujú 
a)	znaky zdroja reprodukčného materiálu, alebo 
b)	odolnostný potenciál proti pôsobeniu hospodársky významných škodlivých činiteľov, ako má zdroj reprodukčného materiálu. 

6.	Požiadavky na genetické testy 
Genetickému testu môžu byť podrobené komponenty nasledujúcich zdrojov reprodukčného materiálu: semenné sady, rodičia potomstiev, klony, zmesi klonov a multiklonálne variety.
	Pre uznanie zdroja reprodukčného materiálu sa vyžaduje táto dokumentácia:
	a)	identita a pôvod hodnotených komponentov,
	b)	plán kríženia na produkciu reprodukčného materiálu podrobeného testovaniu;
Pri testovaní sa musia splniť tieto požiadavky:
a)	genetickú hodnotu každého komponentu je potrebné vyhodnotiť na dvoch alebo viacerých testovacích plochách, z ktorých aspoň jedna sa vyznačuje ekologickými podmienkami, charakteristickými pre predpokladanú oblasť použitia reprodukčného materiálu,
b)	nadradenosť testovaného reprodukčného materiálu sa zisťuje na základe genetickej hodnoty a v prípade potomstiev z kontrolovaného opelenia aj špeciálneho plánu kríženia,
c)	hodnotiace testy a genetické hodnotenie schvaľuje výskumný ústav.

	Vyhodnotenie
Nadradenosť testovaného reprodukčného materiálu sa hodnotí vo vzťahu k štandardu pre jeden znak alebo pre skupinu znakov,
Pre každý z významných znakov sa musí stanoviť, či je jeho hodnotená genetická hodnota nižšia než genetická hodnota štandardu.

7.	Požiadavky na porovnávacie testy reprodukčného materiálu
	Každá vzorka reprodukčného materiálu pre porovnávacie testy musí byť reprezentatívna pre uznaný zdroj reprodukčného materiálu, z ktorého pochádza. V semenných rokoch je prípustné dodatočné umelé opelenie.
	Štandardy
	Ako štandard slúži reprodukčný materiál z uznaného zdroja vybraného podľa kritérií uvedených v prílohe č. 2 alebo zo zdroja uznaného na produkciu reprodukčného materiálu kategórie “testovaný”, ktorý sa v ekologických podmienkach, pre ktoré bol schválený, ukázal ako hospodársky cenný. Štandardy pre porovnávacie skúšky sa vyberajú pre semenárske oblasti a  výškové zóny, v ktorých sa testy realizujú. 
V porovnávacom teste umelých krížencov musia byť, ak je to možné, ako štandardy zastúpení obaja rodičia.
	Súčasne sa používa niekoľko štandardov. V odôvodnených prípadoch sa pripúšťa namiesto štandardov použiť najvhodnejší reprodukčný materiál zastúpený v teste alebo strednú hodnotu komponentov zastúpených v teste.
	Vo všetkých testoch tej istej série, založených v čo najširšom spektre stanovištných podmienok, sa musia použiť tie isté štandardy.

	Vyhodnotenie
	Pre testovaný reprodukčný materiál sa musí preukázať jeho štatisticky významná nadradenosť v porovnaní so štandardom v aspoň jednom významnom znaku.
	Je nutné jednoznačne uviesť, či existujú významné hospodárske alebo ekologické znaky, v ktorých sa dosiahol značne horší výsledok porovnaní so štandardom; takýto nepriaznivý prejavu musí byť vyvážený priaznivými znakmi.

Predbežné uznanie: Pre predbežné uznanie môžu poslúžiť skoré testy potomstiev. Kvalitu zdroja preukázanú skorými testmi je nutné znova overiť najneskôr o desať rokov. 

	Skoré testy: Pre predbežné alebo definitívne uznanie môže výskumný ústav uznať pokusy v lesných škôlkach, skleníkoch a laboratóriách, ak štatisticky hodnoverne preukážu, že medzi posudzovaným znakom a znakmi, ktoré by boli obvyklým spôsobom testované v lesníckych terénnych testoch, existuje tesný vzťah.